
Hallveig: Hjemkommet husbond

Dagen var varm, nærmest lummer.

Hallveig Tormodardotter, husfruen på Skeggjastad, hadde satt seg på en tømmerstokk i solveggen – der satt hun og spant. Det var ved midtsommerstid, og hun fulgte med i arbeidet som foregikk på den andre siden av tunet.

For få uker siden hadde Bodvar, hennes husbond, kommet hjem etter tre år i utlegd. Han hadde kommet på eget skip som var bemannet med austmenn og lastet med tømmer. Nå holdt austmennene på å bygge ny skåle på gården. De var dyktige og raske i arbeidet; hun likte å se på dem.

Rivla Torsteinsson, Bodvars halvbror, arbeidet sammen med dem, og jammen var han dyktig, han også. Men han så lite glad ut, og det var kanskje ikke så rart.

Rivla hadde nylig kommet tilbake til Skeggjastad etter en mislykket ferd østover til gården sin, som lå under Eyjafjall. Moren, Audhild, hadde bodd der mens han var i utlegd. Og hun hadde vist liten glede over å få sønnen hjem. Hun hadde giftet seg med husbondskaren sin, en mann som het Oddbjørn; hun hadde regnet med at Rivla var død, at gården var hennes ved arv etter ham, og at de to kunne bli boende der. Så kom Rivla og veltet hennes planer. Men Oddbjørn ville ikke gi seg; han hadde påstått at gården var Audhilds, og han hadde prøvd å nekte Rivla råderett over den. Rivla var fykende sint. Han hadde sagt så alle på Skeggjastad hørte det at han kom til å ta saken til tings for å hevde sin rett til gården.

Så forkjært kunne det være.

Rivla, som hadde gledet seg til å se sin mor igjen, var uvelkommen.

Og Bodvar, som Hallveig hadde lengtet etter i disse tre årene, trivdes dårlig med å være hjemme. At han delte seng med henne, var visst bare for syns skyld – han hadde ikke så meget som tatt i henne siden han kom hjem. Og det var så vidt han svarte når hun snakket til ham.

«Bodvar har det vondt,» hadde Rivla sagt da hun forsøkte å finne ut fra ham hva som var galt. Det var vel sant. Men trengte han å la det gå ut over henne?

Hun hørte hovtrinn – en hest kom inn på tunet. Det var Bodvar, og hun var ikke engang klar over at han hadde ridd ut.

Han overlot hesten til en huskar, og til hennes overraskelse kom han bort og satte seg ved siden av henne på tømmerstokken.

«Her har du det fint i solen,» sa han.

«Ja.» Hun skottet på ham. Når han først skulle si noe, kunne han knapt ha funnet på noe som var mer innholdsløst.

Han satt og så rett ned i gresset.

Så sa han: «Det er en del vi to trenger å få snakket om. Og jeg tror det er på tide.»

«Mener du det?»

«Gjør ikke du?»

Der hadde han henne. Enten måtte hun si at jo, det var jammen på tide. Og da røpet hun seg. Eller også måtte hun la være å svare. Men da ville han synes hun var avvisende – og det ville kanskje ikke bli noe av samtalen.

«Jo, det er vel på tide.» Hun prøvde å høres nølende. «Mener du to-ene?»

«Ja.»

«Det er det ikke lett å få til her på gården.»

«Trenger det å skje her på gården? Jeg hadde tenkt å foreslå at vi skulle ri opp på Mosfell.»

Fra åsryggen som hadde gitt navn til Mosfell-gården, var det utsikt til havs. Og det var lenge, ja årevis, siden hun hadde vært der; hun hadde lyst på turen. Men det ville være lettsindig av husfruen på Skeggjastad å dra opp i heia midt i arbeidstiden.

Hun syntes at hun måtte si imot: «Slikt går ikke an for skikkelige, gifte folk.»

«Det går bedre an for gifte enn for ugifte, skulle jeg tro,» svarte han kort. «Legg spinnesakene dine inn i skålen og kom!»

Hun likte ikke at noen gav henne ordre, men hun gjorde som han sa.

Litt etter red de vestover langs åsryggen; der var en slags sti og lett å ta seg frem. De måtte nesten til topps før utsikten åpnet seg mot Leiruvåg og Kollafjord og videre vestover til havs.

De bandt hestene et sted hvor der var gress og satte seg hvor utsikten var best. I nordvest dannet Esja vegg med sine mørke, bratte hamrer, og mot sørvest strakte stranden av Reykjanes seg – røyken steg høyt til værs fra de varme kildene.

I vest, såvidt skjult av Esja, lå Hov, hennes fars gård. Veien var kort mellom Hov og Skeggjastad. Og likevel hadde hun alltid synes den virket lang. Kanskje var det mest fordi hun hadde villet den skulle være det – hun hadde ønsket å klare seg selv på Skeggjastad i disse årene da Bodvar hadde vært på tokt, hun hadde villet vise både sine foreldre og andre at hun ikke var noen unge som trengte hjelp med gårdsdriften.

Det varte lenge før Bodvar sa noe. Og da han endelig snakket, vedkom det hverken ham eller henne.

Han pekte til havs: «Jeg undres hvem som seiler der ute –.» To skip stevnet sørover så langt ute at de bare såvidt kunne skimte dem.

«Ønsker du at du var ombord?» spurte hun.

«Nei.»

Hun sendte ham et overrasket blikk.

«Jeg trodde du mistrivdes her hjemme,» sa hun, «og at du lengtet ut igjen.»

«Jeg har både skip og mannskap. Det finnes ingen grunn for meg til å bli sittende her hvis jeg lengter ut.»

«Nei.» Det var riktig nok, og hun måtte spørre: «Trives du hverken ute eller hjemme?»

«Kanskje ikke.»

Hun ble sittende taus; hun syntes hun hadde stilt nok spørsmål. Nå fikk det være hans sak å fortsette samtalen.

Etter en lang stund begynte han å fortelle:

«Jeg fikk en irsk venn da jeg var på Orknøyene, i Sigurd jarls tjeneste. Han het Donkad og var frende av Edna, mor til jarlen. Jeg har aldri kjent noen som jeg kom så godt ut av det med. Han var skald og vi utvekslet kvad, vi kunne le sammen og erte hverandre, vi kunne snakke sammen om nesten hva som helst. Og vi var begge slik at vi ble ville i kamp.»

«Mener du at dere var berserker?»

«Ikke nettopp det. Men kamplysten kunne gripe oss så hardt at vi glemte alt annet.

Donkad fikk ordnet det slik at vi fikk plass ved siden av hverandre i hallen og delte seng. Og Bjørn ble åbrusjuk, han mente at det var han og jeg som skulle ha sittet ved siden av hverandre og delt seng. En gang kom vi i slagsmål, Bjørn påstod at jeg behandlet ham, min fostbror, som en huskar. Og han tok til å ymte om at Donkad var rag. Men der tok han feil.»

Bodvar stanset en stund. Så fortsatte han:

«Har du hørt om dronning Gunnhild, Eirik Blodøks’ hustru?»

«Ja.» Hun undres hvorfor han skiftet emne.

«Hva vet du om henne?»

«Folk sier at hun drev med seid. Og var det ikke fiendskap mellom henne og Egil, din farfar?»

«Jo. En gang i sin ungdom la Egil seg grundig ut med både Eirik og Gunnhild – han drepte tre kongsmenn og hugg foten av den fjerde. Det var såvidt han slapp levende fra Norge. Men Egil var ikke snauere enn at han kom igjen. Han følte seg urettferdig behandlet i en arvesak, og som hevn drepte han mange kongsmenn, plyndret en kongsgård og tok livet av kongssønnen Ragnvald. Og det verste var at han reiste nidstang mot Eirik og Gunnhild – nidet gikk ut på at landvettene i Norge ikke måtte få fred før de hadde jaget de to fra landet. For da Eiriks yngste bror, Håkon Adalsteinsfostre, kom hjem fra England og Eirik måtte flykte, da fikk Egils nid skylden.

Siden, da Eirik var konge i Jorvik, drev skjebnen Egil dit, og han kom i Eiriks og Gunnhilds makt. Men han berget seg ved å lage et hederskvad til kongen.»

Hun nikket: «Ja. Hovudlausn. Jeg har hørt det. Men hva har alt dette med deg å gjøre?»

«Vent, jeg kommer til det.

Kong Eirik falt i et slag i England. Etter det holdt Gunnhild og hennes og Eiriks sønner til på Orknøyene. Så ble Eirikssønene konger i Norge en tid; da det var over, vendte moren tilbake til øyene – hennes datter Ragnhild holdt til der. Om Ragnhild heter det at også hun driver med trolldom, og at hun kan seide så ingen mann kan motstå henne. Ragnhild ble først gift med Arnfinn, sønn av orknøyjarlen Torfinn Hausakljuv. Hun hadde bestemt seg for å bli øyenes mektigste kvinne, og da Torfinn jarl døde, satte hun arvingene til jarledømmet opp mot hverandre. Torfinn hadde fem sønner, og det ene frendedrapet fulgte det andre. Ragnhild ble to ganger enke og giftet seg i tur og orden med to jarlesønner til. Men hun forregnet seg til slutt. Hun ble sittende igjen som enke, og Lodve, den eneste overlevende av Torfinns sønner, var gift med Edna, Donkads frenke. I Edna fant Ragnhild sin mester både i trolldom og i renkespill.

Ragnhild bodde på Orknøyene da jeg var der, og Gunnhild, hennes mor, bodde hos henne. Donkad kjente de to kvinnene og tok meg med til dem.»

«Det må ha vært underlig for deg å møte Gunnhild –.»

«Det var som å møte min ætts skjebne. Hun hadde kjent Harald Hårfagre som drepte bror av min farfars far, Skalla-Grim, og ble årsak til at ætten flyttet fra Norge til Island. Og hun hatet Egil like meget som han hatet henne. Vi snakket sammen om Egil.»

«Var du ikke redd for seiden hennes?»

«Nei.» Han tidde og ble sittende taus lenge. Så kom det: «Ragnhild var Donkads frille.»

En kort stund var hun målløs av forundring; så sa hun: «Hun må da ha vært dobbelt så gammel som han?»

«Minst. Men det var som om alderen ikke hadde bitt på henne.»

«Seid,» slo hun fast.

«Jeg skulle tro det. Og det kjentes som om hun var omgitt av en trollring, en ring som en mann ble dradd inn i med eller mot sin vilje.

Men jeg begynte med å fortelle om Donkad og Bjørn.

Det ble verre og verre dem imellom. Til slutt kom en kveld da Bjørn åpent og med vitner kalte Donkad rag og beskyldte ham og meg for å ligge med hverandre. Donkad var på bena og hadde drept Bjørn før jeg fikk den minste mulighet til å hindre det. Hvorfor skulle jeg ha stagget ham, forresten? Etter det som Bjørn hadde sagt, hadde ikke Donkad noen annen utvei.

Men dermed var jeg fanget. Som Bjørns fostbror hadde jeg plikt til å hevne ham – hvis jeg ikke gjorde det, ble jeg hver manns niding.»

Han tidde, og hun tenkte over det han hadde sagt. Hun grøsset – nornenes dom kunne være nådeløs. Etter en stund sa hun:

«Det krever ikke mot å leve med disenes avgjørelser når de gir deg hell og seier. Mot er å leve med skjebnen når den er hard.»

Han satt og stirret til havs – det hadde han gjort hele tiden mens han snakket.

«Drepte du Donkad?» spurte hun.

«Ja. Men det er ikke sikkert at jeg ville ha klart det om han ikke hadde bedt meg gjøre det – og hjulpet meg.»

Hun hadde lyst til å legge armene om ham og trekke ham inn til seg. Men hun lot være.

Isteden spurte hun: «Har du mer å fortelle?»

«Ja.»

Hun ventet.

Og han fortsatte: «Før han døde gav Donkad meg armringen sin, og han bad meg gi den til Ragnhild. Det gjorde jeg. Og jeg ble dradd inn i trylleringen rundt henne.»

Hun spurte uvilkårlig:

«Mener du at du havnet i sengen hennes?»

«Ja.»

Hun vendte seg mot ham, brått, i et sinne som hun ikke klarte å stagge: «Troll ta deg! Hvorfor brukte du ikke det vettet du har og holdt deg unna henne!»

Han skjøt tilbake: «Du går vel ikke her og innbiller deg at jeg har holdt meg unna kvinnfolk i disse årene?»

«N-nei.»

«Og hva så?»

«Det er forskjell på å finne seg en tilfeldig jente i utlandet og å gå til sengs med en trollkjerring. Den som ligger med en seidkvinne, har gitt seg i hennes makt. Har du ikke hørt om Hrut Herjolvsson og dronning Gunnhild?»

«Jo. Dronningen stelte det slik at Hrut ikke kunne være mann for sin festermøy da han kom hjem til Island.»

«Og så gjør du noe så vettløst som å gi deg av med dronning Gunnhilds datter!» Sinnet fikk tak i henne igjen.

Han skar henne av: «Hvis du ønsker at det skal bli noe ekteskap mellom oss to heretter, da lar du være å skjelle meg ut.»

«Neimen om jeg vet om jeg ønsker det.» Ordene kom før hun fikk tenkt seg om.

«Nei vel.» Han reiste seg, gikk bort og løste hesten, sprang i sadelen og red østover.

Det gikk så fort at hun ikke fikk samlet seg før det var for sent. Hun ble sittende og stirre etter ham. Hun kunne ikke tro at han satte av sted uten videre – han kom til å snu og vende tilbake.

Men han gjorde ikke det.

Sinnet kokte i henne. Men det kjølnet etterhvert. Og hun lente hodet i hendene og gråt; hun ble sittende slik lenge.

Hun hadde sagt at mot var å godta nornenes dom når skjebnen var hard. Og hun hadde selv kjempet for å godta sin skjebne i denne tiden etter at Bodvar kom hjem.

Men det var ikke bare disene som kunne være harde. Det var sannelig vanskelig å leve med mennesker også.

Bodvar burde ha forstått at hun måtte bli utav seg over det han hadde gjort. Alle visste hvor farlig det var å gi seg av med trollkvinner. Det var svik, svik som satte ekteskapet deres på spill for noen timers lyst. Han hadde snakket om trylleringen som omgav Ragnhild, trylleringen som han var blitt dradd inn i; han hadde unnskyldt seg med at hun hadde brukt trolldomskunster. Men han kunne ha latt være å oppsøke henne med Donkads ring. Han kunne ha lagt ringen utenfor døren hennes og gått sin vei. Han visste godt om det gamle rådet:


Jeg rår deg for det fjerde:

om du ferdes langs veien

hvor en tresk trollkjerring bor,

gå heller videre

enn å være hennes gjest

selv om natten nærmer seg!



Visst var det disenes vilje at det skulle bli vrangt mellom henne og Bodvar. Men det var Bodvars skyld, også, at alt hadde gått så galt.

Han kunne ha latt være å dra på utferd den gangen, for tre vintre siden. Han kunne ha brukt vettet og latt være å terge Bjørn på denne Donkad. Og, mest av alt, han kunne ha holdt seg unna Ragnhild Eiriksdotter.

Sinnet tok henne igjen; det var så det nesten kvelte henne. Hun kjempet imot, hun visste at det var opprør mot disene. Men hun klarte ikke å rå med det.

Hun hørte fjern torden; hesten reiste på ørene og var urolig. Men hun ble sittende. Solen skinte ennå, og det hastet så visst ikke med å komme hjem.

Tankene hennes spant og spant omkring det som hadde hent.

Et tordenskrall vekket henne, og regnet var begynt å falle.

Hun fór opp – her, på toppen av Mosfell, var ikke noe sted å slå seg til i et tordenvær. Hun løp bort til hesten, løste den og kom seg opp på hesteryggen; den skalv og satte hjemover i trav.

Lynet glimtet og tordenen smalt igjen. Hesten rasket på og hun klamret seg fast.

Da lyste og brakte det i ett; det var så voldsomt at det gjorde vondt i hele kroppen. Hesten reiste seg vrinskende, hun ble slengt av hesteryggen.

Da hun kom til seg selv, regnet det ennå, men tordenen var fjernere.

Hun lå litt og kjente etter om hun var skadet. Hun verket overalt, verst i hodet. Hun ville reise seg, men det svimlet for henne. Hun prøvde igjen tross svimlingen, men høyre ben sviktet.

Hun undersøkte det og kom til at det måtte være brukket.

Hun fikk vente; det ville ikke vare lenge før de fant henne. Hesten hadde sikkert løpt hjem, så de visste der hjemme at noe hadde skjedd.

Hun la seg til i den stillingen som gjorde minst vondt, og hun lukket øynene.

Da var det at en tanke snek seg inn: Dette kunne Bodvar ha godt av!

Hun seg inn i uvett og kom til seg igjen, hun visste ikke hvor mange ganger.

Så hørte hun flere stemmer og kunne skjelne Bodvars og Rivlas.

Rivla sa: «Her har lynet slått ned. Det har sprengt steinen.»

Og én ropte: «Der ligger hun!»

Det var mange omkring henne; de spurte hvor hun var skadd, og hun prøvde å forklare. Men hun fikk ikke stemmen til å lystre.

Hun ble forsiktig flyttet over på en båre.

Men hun måtte ha svimet av igjen, for hun husket ikke mer før hun våknet i sengen hjemme. Og da sa de at hun hadde vært i uvett i mer enn et døgn.


Rivla: Om kvinnfolk og guder

Torstein Egilsson hadde sagt han skulle komme til Skeggjastad seks uker etter Alltinget, for å snakke om gifte med sin frillesønn Rivla. Og som tiden nærmet seg ble Rivla stadig mer spent.

Han hadde rustet seg ved å være fullt forberedt på at Torstein ikke kom til å dukke opp. For hva grunn hadde Rivla egentlig til å stole på Torstein?

Torstein hadde gitt ham og Ravn, den ett år yngre broren, en gård, det var så. Men ett eller annet sted måtte han flytte Audhild og sønnene hennes da han giftet seg den gangen for femogtyve vintre siden – frillen hans kunne ikke bli boende på Borg.

Rivla hadde ikke vært mer enn tre vintre gammel, men likevel husket han det glimtvis. Moren hadde grått og vært rasende annet hvert tak, og det var ikke bare Torstein det gikk ut over. Rivla og Ravn fikk også svi; de fikk harde ord og hugg både da og senere for at de liknet sin usling av en far. Og Torstein, som hadde pleid å prate med de to og ta seg av dem, hadde plutselig fått så meget annet å gjøre at han knapt enset dem.

Siden var moren harm over at hun ikke hadde fått gården uten betingelser. For det var slått fast at hun skulle vike for Rivla eller Ravn eller begge når de ble voksne nok til å ta seg av den. Hun sa det var noe Torstein hadde bestemt for å ydmyke henne; det var sikkert den tispa Jofrid, konen hans, som hadde satt ham på det. Men nettopp nå måtte Rivla være ved at han var glad vilkåret stod vitnefast – uansett hvem som hadde satt Torstein på det. Selv om Hvam under Eyjafjall knapt kunne kalles storgård, var den ingen dårlig gård.

Etter at Torstein giftet seg, hadde hans forhold til Audhilds sønner aldri blitt bra – første gang Rivla og faren hadde snakket sammen uten å komme i trette var på Alltinget nå, etter Rivlas hjemkomst fra tolv år i utlegd.

Torstein kom som avtalt. Men det var utenom enhver avtale at Jofrid kom med ham; Rivla nektet å hilse på henne.

Bodvar måtte gå imellom for å hindre broren fra å dra fra Skeggjastad i sinne. Han sa at Rivla ikke trengte å veksle ord med Jofrid. Hun var kommet med fordi hun hadde hørt at Hallveig hadde skadd seg og lå til sengs.

Og hvis Rivla nå drog sin vei, ville han aldri få vite hva slags festekone Torstein kunne tenke seg for ham.

Dessuten, la han til, hvor hadde Rivla tenkt å dra hen?

Rivla syntes Bodvar kunne ha spart seg spørsmålet; han svarte nokså kort at han ennå hadde venner i landet fra gammelt av. Men han var såpass nysgjerrig når det gjaldt farens planer for ham at han bestemte seg for å bli, tross alt.

Dagen etter at Borg-folket var kommet til gårds, møttes Rivla, Torstein og Bodvar for å snakke om fremtidsplanene. Det regnet, og Bodvar hadde sendt kvinnene ut av dyngjen for at de skulle få et sted hvor de kunne være treene – i skålen var det fullt av folk.

De satt der mellom vever, sysaker, rokker og tener og følte seg temmelig forvillet.

Det ble Bodvar som grep ordet først.

«Sist vi tre snakket sammen, på tinget, lovet du, Torstein, at du skulle hjelpe Rivla å finne et passende gifte. Hva har du kommet frem til?»

«Hvordan stiller du deg til kristendommen, Rivla?» spurte Torstein.

«Kristendommen?» spurte Rivla overrasket. «Har det noe å gjøre med saken?»

Torstein nikket.

«Kanskje,» sa han. «Det regnes for skam her i landet å være kristen. Og de kristne har vanskelig for å få giftet bort døtrene sine. Om du er villig til å feste en kristen manns datter, tror jeg du kan få et meget bedre gifte enn om du vender deg til dem som holder seg til gamle skikker.»

Rivla nølte før han svarte – dette var en helt ny tanke.

«Trenger jeg å være kristen for å gifte meg med en kristen manns datter?» spurte han.

«Jeg skulle tro det ville hjelpe godt på medgiften om du var det.»

«Men du sa at det er skam her i landet.»

«Ja. Men jeg tror ikke at det kommer til å fortsette slik. Kloke folk sier de er redd at kristendommen får rotfeste her også, slik som den holder på å få det i Norge.»

«Du mener dette blir omtrent som å satse i et veddemål.» Endelig gikk det opp for Rivla hvor Torstein ville hen, og enda så bestemt som han hadde vært på å være kjølig overfor sin far, kunne han ikke la være å smile. «Hvis kristendommen får feste her, da har jeg vært slu. Og hvis ikke, da sitter jeg i saksen.»

«Slik kan du si det.»

«Hvilke menns døtre kan det være snakk om?»

«Det er først og fremst de nordlendingene som ble døpt da biskop Fredrik var her i landet. Noen av dem har holdt ved kristendommen. Der er Ånund den kristne, sønn av Torgils Vondkjeft Grenjadarson i Laksådal –»

«Takk,» avbrøt Rivla. «Det høres lite fristende.»

Torstein fortsatte:

«Der var Lenne den gamle, sønn av Orm Taskerygg i Fnjoskadal. Lenne er død nå, men det lever ætt etter ham.»

«Og hans etterkommere er kristne?»

«Ikke alle, men noen. Men så er det Torvard, sønn av Kloke-Bodvar Ondottsson på Ås i Hjaltadal ved Skagafjord. Om ham vet jeg at han har en ugift datter – han hadde henne med seg på tinget i sommer. Og du kan ikke klage over ætten; Torvard er av kongsætt på morssiden.»

«Hvordan så jenta ut?»

«Ikke vakker, men ikke stygg, heller.»

«Og hvor kristen er Torvard?»

«Helkristen. Han har kirke på gården sin og holder seg med Krist-prest.

Og han er kjent for kristningsverket sitt i det harde uåret som kom kort etter at biskop Fredrik hadde dradd fra Island. Det var et år så hardt at folk ved Skagafjord ikke syntes de kunne fø på de gamle og vanføre og bestemte seg til å drepe dem. Da det kom til verket, var det likevel få som gjorde alvor av dette. Men en kar som het Svade hadde samlet i et av husene sine en flokk som han ville slå i hjel. Da kom Torvard forbi og fant ut hva som foregikk. Han sa til stakkarne at hvis de ville la seg døpe, da skulle de få komme til ham på Ås, og han skulle fø dem alle sammen. Og det var visst ikke en eneste som valgte døden.»

«Tvangskristning,» sa Bodvar.

«Ikke ganske,» sa Rivla. «Tvangen kom fra Svade og kristningen fra Torvard.»

Han tenkte seg om.

«Jeg er døpt,» sa han.

«Er du det? Da skulle jo saken være nesten klar.»

«Det spørs. Jeg har vært døpt tre ganger. En gang i Holmgard, en gang i England og en gang på Orknøyene. Og det er nok litt for grundig for presten til Torvard. Etter kristen skikk skal ikke folk døpes mer enn en gang.»

«Hvorfor skjedde det tre ganger med deg?»

«De første to gangene var det for å få tjeneste ved høvdingers hird. Og i England telte det ikke for godt nok å ha vært døpt i Holmgard. Den siste gangen var det for å berge livet – det var da Olav Tryggvason kristnet Orknøyene.»

«Trenger du å nevne de to første gangene?» spurte Torstein. «Jeg skulle tro presten til Torvard vil synes det er svært gjevt at du har vært døpt av en av kong Olavs prester.»

«Nei, det skulle vel ikke være nødvendig.» Rivla klødde seg i nakken. «Men hvordan gjør vi dette?»

«Vi drar nordover i sommer. Jeg kjenner godt Halldor Torgeirsson på Hov ved Skagafjord, jeg kan gjøre meg ærend dit – det er ikke langt fra Hjaltadal. Og så får vi se hvordan det går.»

«Men hva med giftingsgaven?» spurte Rivla.

«Har du ikke nok til å betale den selv?»

«Litt har jeg. Men jeg hadde regnet med at du skulle skyte noe til – som forskudd på arv.»

«Jeg har andre sønner, også.»

«Det var nå ikke meningen å ta arven fra dem.»

«Du har allerede fått en gård. Om du tror jeg har en gård til hver av mine sønner, tar du feil.»

Rivla reiste seg; Torstein reiste seg også.

Da sa Bodvar: «Torstein har rett. Det blir ikke noen gård til hver av de andre sønnene hans – jeg har ikke fått gård av ham, jeg heller. Du kan ikke vente deg annen hjelp av Torstein enn den at han taler din sak. Men du har gitt meg både hjelp og støtte, Rivla, i den tiden vi har vært på tokt sammen. Og jeg har såpass at jeg kan yte deg hjelp til gjengjeld nå.»

«Hvor har du fått det fra?» spurte Torstein.

«Jeg har vært hjemmefra i tre vintre. Trenger jeg å gjøre rede for ætten for hvert plagg og hver penning?»

«Nei.» Torstein gav seg.

«Hvor har du skaffet deg sølv?» spurte Rivla. Det var sluttet å regne da de kom ut, og han og Bodvar ble stående på tunet.

«Det raker deg ikke,» hugg Bodvar i.

Rivla plystret.

«Nei vel,» sa han. Det måtte være noe i veien med Bodvars sølv. Kanskje han hadde fått hånd på det i utlandet og stukket det unna for sine skipsfeller? Men det fikk være Bodvars egen sak.

Det var noe annet han ville spørre om når han nå hadde broren på tomannshånd.

«Jeg har undret meg, Bodvar,» begynte han, «hvordan hadde det seg egentlig at Hallveig red alene i det uværet?»

«Du bryr deg med for meget,» skar Bodvar ham av.

«Jeg bryr meg fordi du er min bror som jeg liker, og fordi jeg er kommet til å like Hallveig, også.»

Bodvars kjevemuskler strammet. Men da han snakket, hadde han gjenvunnet likevekten.

«Jeg kunne kanskje trenge et råd eller to fra en som vil oss begge vel,» sa han. «Kom!»

Han gikk ut av tunet i retning av hestekveen; Rivla fulgte.

En hest vrinsket da de nærmet seg kveen, den kom småtravende – det var Hovvarpne, Bodvars yndlingshest. Han ble stående litt og hilse på den; han strøk den over mulen, og dyret lente hodet inn mot ham.

Og han fortsatte å kjæle med dyret mens han fortalte hva som hadde hendt:

«Om morgenen den dagen Hallveig falt av hesten hadde jeg ridd ned til Egil Skallagrimssons haug. Jeg syntes jeg var kommet til veis ende, og jeg hadde bestemt meg for å ta livet av meg.»

«Hvorfor det?»

«Jeg maktet ikke å godta Bjørns og Donkads død. Jeg hadde vært Odins mann siden jeg var seksten vintre gammel, og mine år i hans tjeneste hadde ført meg dit at jeg måtte drepe min beste venn. At Odin er svikefull, visste jeg; det hadde jeg godtatt før jeg gav ham min troskap. Og jeg kunne dø som Odins mann. Men jeg kunne ikke leve videre med det som hadde skjedd. Der nede på haugen ville jeg vie meg til Odin og gi meg selv banesår med Gjaller, huggspydet som Egil en gang gav meg.

Men det var noe annet, også, som jeg hadde vondt for å leve med.»

«Hva da?»

«Du må ha ant at jeg var redd natten med Ragnhild hadde fått følger for meg. At seiden hennes hadde skadet meg.»

«Slik som dronning Gunnhilds seid skadet Hrut Herjolvsson, mener du?»

«Ja.»

«Tanken har streifet meg. Men hvor ligger Egils haug?»

«På Tjaldanes – det er ikke langt fra Mosfell, hvor Tordis og Grim holder til. Tordis hadde sett meg dra dit ned, og hun fulgte etter meg.»

«Hadde hun skjønt hva du tenkte å gjøre?»

«Ja. Kvinnfolk kan være ramme slik. Hun snakket meg fra det – hun rådet meg til å fortelle Hallveig om Donkad og Bjørn og Ragnhild. Og jeg fulgte rådet, men det skulle jeg ikke ha gjort. For Hallveig ble harm; hun skjelte meg ut for at jeg hadde gått til sengs med en trollkjerring og ødelagt ekteskapet vårt.

Jeg mente at når jeg selv hadde lagt våpen i hendene på henne, kunne hun ha latt være å hugge. Og jeg ble så sint at jeg gikk fra henne og red hjem. Jeg ville si meg skilt fra henne.»

«Si deg skilt? Det har du vel ikke grunn til etter lovene.»

«Ikke noen grunn som jeg vet om.»

«Og om du sier deg skilt uten skjellig grunn, kan det bli dyrt for deg.»

«Jeg mente at det fikk heller stå til.»

Bodvar tidde, han klappet og klødde Hovvarpne. Så tok han fatt igjen:

«Så kom ulykken som på sett og vis var min skyld. Kanskje Hallveig blir skadd for livstid. Halt, eller kanskje underlig etter skaden hun fikk i hodet.»

«Jeg visste ikke at det var så galt med henne.»

«Jeg vet ikke sikkert hvor galt det er. Men hun virker så fjern og rar. Og jeg kan ikke få meg til å sende henne fra meg sånn.

Dessuten vet hun for meget om meg – jeg tenkte ikke langt nok til å kreve ed av henne om at hun skulle tie. Hun kan gjøre meg til latter for hele landet om hun sprer det jeg har fortalt henne.»

Rivla så på Bodvar fra siden.

«Du snakker ut av to munnviker,» sa han. «Hvis du ikke sier deg skilt fra Hallveig, er det da omsorgen for henne som driver deg, eller er det frykten for å bli gjort til latter?»

«Begge deler, skulle jeg tro.» Bodvar tidde en kort stund. «Om hun blir bra igjen, kan det vel også være at hun sier seg skilt fra meg. Og hun har grunn god nok. Hun kan si at jeg har gitt meg i lag med en trollkvinne og er blitt udugelig som mannfolk. Og jeg ville ikke bli mindre til latter da.»

«Er du helt sikker på at du er udugelig?»

«Nei, sikker er jeg ikke.»

«Hva med å manne deg opp og finne det ut?» foreslo Rivla.

Bodvar tidde.

Og Rivla fortsatte: «I verste fall får vi finne oss en trollkjerring som kan seide deg hel igjen.»

Han smilte fort, men Bodvar smilte ikke.

«Det er mer enn Ragnhilds seid som plager meg,» sa han. «Der er Bjørn og Donkad og det å leve videre som Odins mann.»

«Trenger du å rulle deg i møkka fordi om du har snublet oppi den? La guder være guder og glem det hele!»

«Dra nord og ned! Tar du ulykker like lett hvis de rammer deg selv?»

«En vinner i hvert fall ikke noe ved å gå i ring rundt hver en ulykke for å få sett den fra alle kanter.»

Bodvar tenkte seg om.

«Jeg har fått høre av to kvinner at mot er å leve med skjebnen når nornenes dom er hard,» sa han. «Både Tordis og Hallveig fortalte meg det. Er det noe slikt du har i tankene, du også?»

«Så tungt tar jeg hverken liv eller lagnad. Jeg bare prøver så godt jeg kan å ta vare på meg og mitt. Og så regner jeg med at nornene gjør det de skal – uten hjelp fra min side.»

Torstein og Rivla red snart nordover med følge av huskarer. De skulle dra gjennom innlandet, over Kjøl, og regnet med å bli borte i flere uker.

Og Jofrid drog tilbake til Borg.

